ราคาทองคำปิดพุ่ง 17 ดอลล์ ตลาดหุ้นร่วงหนุนแรงซื้อ
สัญญาทองคำตลาดนิวยอร์กปิดพุ่งขึ้นเมื่อคืนนี้ (20 ม.ค.) เนื่องจากนักลงทุนแห่ซื้อทองคำเพื่อหลีกเลี่ยงความเสี่ยงในช่วงที่เศรษฐกิจทั่วโลกส่งสัญญาณชะลอตัวและตลาดหุ้นทั่วโลกดิ่งลงอย่างหนักในระยะนี้ อันเป็นผลมาจากราคาน้ำมันดิบที่ปรับตัวลงอย่างต่อเนื่อง 
21 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 17.1 ดอลลาร์ หรือ 1.57% ปิด (20 ม.ค.) ที่ 1,106.20 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 3.9 เซนต์ หรือ 0.28% ปิดที่ 14.16 ดอลลาร์/ออนซ์, สัญญาพลาตินัมส่งมอบเดือนเม.ย.ร่วงลง 11.1 ดอลลาร์ หรือ 1.34% ปิดที่ 819.20 ดอลลาร์/ออนซ์ และสัญญาพัลลาเดียมส่งมอบเดือนมี.ค.ลดลง 7.90 ดอลลาร์ หรือ 1.6% ปิดที่ 489 ดอลลาร์/ออนซ์
นักลงทุนแห่เข้าซื้อทองคำกันอย่างคึกคัก เพื่อต้องการหลีกเลี่ยงความเสี่ยงในช่วงที่ตลาดหุ้นทั่วโลกร่วงลงอย่างหนัก รวมทั้งข้อมูลที่บ่งชี้ถึงการชะลอตัวของเศรษฐกิจทั่วโลก โดยเฉพาะอย่างยิ่งหลังจากหลังจากกองทุนการเงินระหว่างประเทศ (IMF) ปรับลดคาดการณ์การขยายตัวของเศรษฐกิจโลกในปีนี้ลงสู่ระดับ 3.4% ซึ่งลดลง 0.2% จากที่คาดการณ์ก่อนหน้านี้
ตลาดหุ้นทั่วโลกร่วงลงอย่างหนักเนื่องจากความวิตกกังวลเกี่ยวกับราคาน้ำมันที่ปรับตัวตัวลงอย่างต่อเนื่อง โดยเมื่อคืนนี้ สัญญาน้ำมันดิบ WTI ส่งมอบเดือนก.พ.ร่วงลง 1.91 ดอลลาร์ หรือ 6.7% ปิดที่ 26.55 ดอลลาร์/บาร์เรล หลังจากสถาบันปิโตรเลียมอเมริกัน (API) รายงานว่า สต็อกน้ำมันดิบสหรัฐในรอบสัปดาห์ที่สิ้นสุดวันที่ 15 ม.ค. พุ่งขึ้น 4.6 ล้านบาร์เรล ซึ่งข้อมูลดังกล่าวส่งผลให้เกิดความวิตกกังวลเกี่ยวกับภาวะอุปทานล้นตลาด
นอกจากนี้ ตลาดทองคำยังได้รับปัจจัยหนุนจากข้อมูลเศรษฐกิจที่อ่อนแรงลงของสหรัฐ โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ปรับตัวลง 0.1% ในเดือนธ.ค. เมื่อเทียบรายเดือน โดยเงินเฟ้อสหรัฐถูกกดดันจากราคาน้ำมันที่ร่วงลง และการแข็งค่าของดอลลาร์